真情

《真情》係香港無綫電視製作嘅一套時裝溫情處境電視劇，喺1995年5月15號開始，一直播到1999年11月13號，一共1128集，係繼香港八一至香港八六系列之後嘅第二長電視劇，亦係無綫電視有史以嚟最長嘅電視劇。主要演員有李司棋、劉丹、薛家燕、滕麗名等等。

劇集監製係徐遇安。主題曲《無悔愛你一生》係香港歌手李樂詩主唱。

故事背景圍繞住一間名叫「三多」嘅燒臘舖嘅一家人。

之後呢套劇分別喺2007年9月13號至2010年12月20號晏晝重播過。之後2019年2月11號開始又喺翡翠台朝早重播，重播到而家。

軼事 
喺《陀槍師姐2021》宣傳嘅時候，無綫MyTV Super上載咗一段個滕麗名嘅專訪，當中就提到《真情》拍攝期間嘅一啲故仔：
 滕麗名話嗰陣拍攝好趕，好多嘢要一Take過，形容當時嘅拍攝係『超級木人巷』。
 滕麗名嘅角色梁冰雪因為有視障，所以佢要戴上三對有色嘅隱形眼鏡，結果當時佢喺片場乜都睇唔到人，同唔到其他人打招呼，令人以為佢好寸。但結果就俾《陀槍師姐》嘅監製見到，覺得佢夠有型，就搵咗佢去拍《陀槍師姐》。

紀錄
套戲喺開始影一直到影完為止，總共出咗以下呢啲紀錄：
演員喺1995—1998年呢3年嚟，喺套戲入面食咗超過700餐免費飯
劇入面有20對夫婦或情侶，其中15對係有婚外情或三角戀
掛喺三多燒味店嘅道具燒鵝超過150隻
主要演員去到93位
最高收視紀錄喺第665—666集，收視率有43點，一星期嘅平均收視去到38點。

無綫電視處境劇集